 **MINISTERUL SĂNĂTĂŢII**

**DIRECŢIA GENERALĂ DE ASISTENŢĂ MEDICALĂ**

SERVICIUL ASISTENȚĂ MEDICALĂ ȘI PLANIFICARE STRATEGICĂ

**Aprob,**

**MINISTRUL SĂNĂTĂȚII,**

**Prof. Univ. Dr. Alexandru RAFILA**

**REFERAT DE APROBARE**

Odată cu publicarea în Monitorul Oficial al României nr. 778/04.08.2022 a Ordonanței Guvernului nr. 17/2022 pentru modificarea și completarea Legii nr. 263/*2004 privind asigurarea continuităţii asistenţei medicale primare prin centrele de permanenţă,*

* au fost excluse centrele de permanență mobile și centrele de permanență în care serviciul de permanență era efectuat, prin rotație, la sediul cabinetului medicului de gardă;
* au fost armonizate prevederile Legii nr. 263/2004, în ceea ce privește modalitatea de aplicare a Normelor metodologice cu privire la asigurarea continuității asistenței medicale primare prin centrele de permanență în sensul constiturii echipelor medicale de minim 5 medici, în rural, în cazurile în care nu se pot constitui echipele formate de minim 7 medici si 7 asistenți medicali.
* au fost introduse criteriile de înființare și desființare a centrelor de permanență,
* au fost introduse sancțiunile în cazul în care centrul de permanență nu asigură numărul minim de posturi de medici și asistenți medicali,
* sunt prevăzute sancțiunile în cazul nerespectării programului de gardă de către medici și asistenși medicali,
* se prevede posibilitatea ca în cadrul centrelor de permanență, personalul medico-sanitar să poată realiza activități de vaccinare împotriva COVID 19, în cadrul programului naţional de vaccinare derulat de Ministerul Sănătăţii, sub coordonarea direcțiilor de sănătate publică județene și a municipiului București.

Totodată, având în vedere obiectul de reglementare şi impactul măsurilor propuse, prin Ordonanța Guvernului nr. 17/2022 se prevede faptul că direcțiile de sănătate publică, în termen de 90 de zile, vor reorganiza activitatea centrelor de permanenţă înfiinţate până la intrarea în  vigoare a acesteia.

Ținând cont de necesitatea emiterii Normelor de aplicare pentru respectarea prevederilor Legii nr. 263/2004, respectiv ale OG nr. 17/2022, Direcția generală asistență medicală a procedat la modificarea Normelor metodologice cu privire la asigurarea continuității asistenței medicale primare prin centrele de permanență în conformitate cu prevederile actului normativ de ordin primar, respectiv OG nr. 17/2022.

De asemenea amintim faptul că, în vederea unei eficientizări a activității centrelor de permanență, în anul 2019 a fost constituit Grupul de lucru conform Ordinului MS nr. 2022 din 30.12.2019, care a analizat legislația care reglementează modul de funcționare, organizare și finanțare a centrelor de permanență, precum și activitatea acestora, fiind propuse modificări și completări ale *Ordinului ministrului sănătății și al ministrului administrației și internelor nr. 697/112/2011 pentru aprobarea Normelor metodologice privind asigurarea continuității asistenței medicale primare prin centrele de permanență.*

Principalele modificări propuse la acea dată vizau: extinderea finanțării centrelor de permanență și către autoritățile administrației publice locale, efectuarea gărzilor de către medicii titulari de cabinete de medicină de familie și de către medicii angajați ai acestora, stabilirea criterilor de înființare și desființare, transmiterea rapoartelor de activitate, autorizarea sanitară a centrului de permanență, dotarea minimă obligatorie a acestora, extinderea serviciilor oferite de centrele de permanență, stabilirea beneficiarilor serviciilor medicale oferite de centrele de permanență, efectuarea cursurilor de resuscitare cardio-pulmonara pentru personalul medical din cadrul centrelor, etc.

Postarea proiectului de Ordin de modificare a *Ordinului* *nr. 697/112/2011 pentru modificarea și completarea Normelor metodologice cu privire la asigurarea continuității asistenței medicale primare prin centrele de permanență* în ”transparență decizională” în anul 2020 a determinat o reacție puternică din partea medicilor de familie care activează în cadrul centrelor de permanență, în mod deosebit din partea Asociației Medicilor de Familie din Centrele de Permanență din Județul Timiș, fapt pentru care a fost aprobată de conducerea Ministerului Sănătății a Notei cu nr. 1164/27.08.2020 privind amendarea prin Ordonanță a Guvernului a Legii 263/2004 pentru modificarea art. 8 alin (1), art. 14, precum și introducerea prevederilor legate de criteriile de înființare și desființare a centrelor de permanență, precum și a sancțiunilor privind abaterile de la prevederile normelor metodologice**.**

Astfel, prin actualul proiect de ordin supus aprobării, se urmărește armonizarea prevederilor Normelor metodologice cu dispozițiile Legii nr. 263/2004 *privind asigurarea continuităţii asistenţei medicale primare prin centrele de permanenţă, cu modificările și completările ulterioare*  privind:

* numărul minim de posturi de medici și asistenți medicali care pot constitui echipa unui centru de permanență;
* desfășurarea activității centrelor de permanență - doar în sedii fixe;
* emiterea deciziei de înființare a centrului de permanență de către direcțiile de sănătate publică în baza ordinului ministrului sănătății prin care se aprobă zona în care se înființează centrul de permanență;
* introducerea criteriilor de înființare și desființare a centrului de permanență;
* introducerea sancțiunilor în caz de nerespectare a programului de gardă / a normelor metodologice de funcționare;
* stabilirea medicului coordonator;
* zonele și criteriile propuse de direcțiile de sănătate publică în care se pot înființează centrele de permanență;
* includerea vaccinărilor împotrica COVID -19, precum și a testărilor față de virusul SARS-CoV-2 în cadrul serviciilor medicale care pot fi furnizate de către centrele de permanență.

De asemenea, în considerarea lucrărilor Grupului de lucru constituit conform Ordinului MS nr. 2022 din 30.12.2019, prezentul proiect de Ordin cuprinde și prevederi privind:

* extinderea finanțării centrelor de permanență către consilile locale;
* efectuarea cursului de resuscitare cardio-pulmonară de către toți membrii centrului de permanență (medici și asistenți medicali);
* extinderea dotării minime obligatorii cu defibrilator automat, otoscop și oricare altă aparatură necesară în vederea desfășurării actului medical, conform competențelor profesionale;
* stabilirea numărului de centre de permanență în care un medic de familie poate efectua gărzi;
* stabilirea numărului maxim de gărzi care pot fi efectuate de către un medic în cadrul centrului de permanență. În acest caz facem mențiune faptului că prin lucrările Grupului de lucru menționat anterior a fost stabilit un număr maxim de opt gărzi pe lună, însă în proiectul de ordin supus aprobării sunt prevăzute 10 gărzi pe lună, în considerarea cazurilor centrelor de permanență din mediul rural care nu pot asigura numărul de 7 posturi de medic și funcționează cu 5 posturi de medic;
* transmiterea rapoartelor de activitate,
* autorizarea sanitară a centrului de permanență prin autorizație în baza referatului de evaluare;
* extinderea serviciilor medicale oferite în cadrul centrului de permanență;
* stabilirea beneficiarilor serviciilor centrului de permanență, respectiv orice persoană care se adresează centrului de permanență pentru servicii medicale.

Deosebit de cele menționate mai sus, prin prezentul proiect sunt prevăzute:

* posibilitatea efectuării controalelor în cadrul centrelor de permanență și de către personalul cu atribuții din cadrul Ministerului Sănătății și, respectiv din cadrul direcțiilor de sănătate publică, cu mențiunea faptului că, potrivit reglementărilor în vigoare, controalele în cadrul centrelor de permanență sunt prevăzute a se efectua doar de către comisii mixte formate din membrii din cadrul DSP și CAS;
* raportarea anuală către Ministerul Sănătății, de către DSP, a activității centrelor de permanență, a evaluării acestora, precum și a raportului privind controalele efectuate și măsurile adoptate ca urmare a acestora.

În considerarea prevederilor Ordonanţei Guvernului nr. 27/1996 privind acordarea de facilităţi persoanelor care domiciliază sau lucrează în unele localităţi din Munţii Apuseni şi în Rezervaţia Biosferei "Delta Dunării", republicată, cu modificările şi completările ulterioare, în proiectul de act normativ se menționează excepția pentru zonele din mediul rural izolate, greu accesibile și fără alte structuri de asistență medicală, în care este înregistrat un deficit de medici de familie, precum și în  localitățile din Munții Apuseni și din Rezervația Biosferei Delta Dunării**,** undese pot înfiinţa şi centre de permanenţă cu minim 5 posturi de medic, în condițiile asigurării funcționării centrului de permanență

Totodată a fost solicitat punctul de vedere al Casei Naționale de Asigurări de Sănătate referitor la plata serviciilor de gardă prin centrele de permanență, care, prin adresa de răspuns P 8138 din 22.11.2022 au fost comunicate observații la proiectul de act normativ, observații parțial preluate în cuprinsul proiectului supus aprobării.

De asemenea s-a solicitat opinia Direcției personal si structuri sanitare din cadrul Ministerului Sănătății privind gărzile efectuate în cadrul centrelor de permanență, care, prin adresa DSPP6491/DGAM597/15.11.2022 (pct. 4) a comunicat faptul că asigurarea continuității asistenței medicale la nivelul centrelor de permanență în regim de gardă, sunt prevederi specifice și aplicabile, exclusiv, acestui tip de activitate. Prevederile Ordinului ministrului sănătății nr. 870/2004 *pentru aprobarea Regulamentului privind timpul de muncă, organizarea şi efectuarea gărzilor în unităţile publice din sectorul sanitar,* cu modificările și completările ulterioare, nu sunt aplicabile în cazul activității, în regim de gardă, desfășurată în cadrul centrelor de permanență.

Prin adresa DGAM 599 din 07.10.2022 s-a solicitat tuturor direcțiilor de sănătate publică (DSP), în conformitate cu prevederile aln.(1) al art. 4 din Legea 263/2004 propuneri de zone și criterii în vederea aprobarii ca anexă la prezentul Ordin. Având în vedere faptul că în cazul unui centru de permanență care va funcționa în spațiul pus la dispoziție de către echipa medicală nu este necesar acordul consiliului local, direcțiile de sănătate publică au comunicat Ministerului Sănătății propuneri de localități/zone, criterii, actele administrative / adresele prin care unitățile administrativ-teritoriale (UAT) au fost informate despre propunerile DSP-urilor și, după caz, avizul de principiu al UAT.

Ca urmare a răspunsurilor primite din partea DSP-urilor, următoarele direcții de sănătate publică nu au comunicat zone și criterii pentru înființarea centrelor de permanență, astfel: București, Brașov, Bistrița Năsăud, Călărași, Giurgiu, Gorj, Ialomița, Ilfov, Hunedoara, Maramureș, Mureș, Prahova, Sibiu, Teleorman, Tulcea, Vrancea.

Menționăm faptul că, în elaborarea proiectului de ordin structura noastră a avut în vedere observațiile comunicate de Ministerul Dezvoltării, Lucrărilor Publice și Administrației prin adresa nr. 98832/25.08.2022, precum și cele transmise de Comisia de medicină de familie a Ministerului Sănătății, înregistrate la nivelul Direcției generale asistență medicală cu nr. DGAM 459/13.09.2022.

De asemenea, față de prevederile prezentului proiect, prin adresa DGAM nr. 101 din 10.01.2023 a fost solicitată opinia ministerelor cu rețea sanitară proprie, precum: Ministerul Apărării Naționale, Ministerul Afacerilor Interne, Ministerul Transporturilor și Infrastructurii, Ministerul Justiției.

Față de cele cele menționate mai sus, având în vedere volumul modificărilor, precum și noua organizare administrativă, propunem abrogarea *Ordinului ministrului sănătății și al ministrului administrației și internelor nr. 697/112/2011 pentru aprobarea Normelor metodologice privind asigurarea continuității asistenței medicale primare prin centrele de permanență,* prin emiterea prezentului proiect de ***Ordin al ministrului sănătății și al ministrului dezvoltării, lucrărilor publice și dezvoltării pentru aprobarea Normelor metodologice privind asigurarea continuității asistenței medicale primare prin centrele de permanență,*** pe care, dacă sunteți de acord, vă rugăm, respectuos, să-l aprobați, în vederea postării pe site-ul Ministerului Sănătății la rubrica ”Transparență decizională” .

**Cu respect deosebit,**

**DIRECTOR GENERAL,**

**DR. COSTIN ILIUȚĂ**

Întocmit, M. Dumitrescu/588